
AVIZ
Comisia pentru drepturile femeilor și egalitatea de gen recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:
<RepeatBlock-Dec> 
A. 	întrucât articolul 8 din TFUE prevede că, în toate acțiunile sale, Uniunea urmărește să elimine inegalitățile și să promoveze egalitatea între femei și bărbați, instituind, astfel, principiul integrării perspectivei de gen; întrucât egalitatea de gen trebuie integrată în toate politicile și activitățile UE, inclusiv prin integrarea dimensiunii de gen în buget la toate nivelurile procesului bugetar; întrucât egalitatea este un drept fundamental în temeiul Tratatului de la Lisabona și o prioritate pentru Uniune, iar realizarea egalității de gen este esențială pentru respectarea acestor drepturi; întrucât Institutul European pentru Egalitatea de Șanse între Femei și Bărbați (EIGE) are un rol principal în sprijinirea instituțiilor Uniunii și a statelor membre pentru atingerea acestui obiectiv; întrucât obiectivul EIGE este să contribuie la promovarea egalității de gen și să o consolideze, inclusiv integrarea perspectivei de gen în toate politicile, și a dovedit că este vital și eficace în această sarcină; întrucât, se subliniază, așadar, că EIGE trebuie să dispună de resurse financiare și umane suficiente și stabile pentru a-și îndeplini sarcinile;
B.	întrucât EIGE a fost înființat pentru a contribui la promovarea egalității de gen în Uniune și a o consolida, inclusiv integrarea perspectivei de gen în toate politicile Uniunii și în politicile naționale care rezultă din acestea, combaterea discriminării de gen și sensibilizarea cetățenilor Uniunii cu privire la egalitatea de gen;
C.	întrucât misiunea principală a EIGE se axează pe realizarea egalității de gen în UE prin furnizarea de cercetare, colectarea și comunicarea de date și dezvoltarea de metode de îmbunătățire a statisticilor și a colectării de date, evaluând situația egalității de gen atât la nivelul UE, cât și la nivelul statelor membre, dezvoltând instrumente metodologice și oferind sprijin tehnic pentru integrarea perspectivei de gen și cooperând cu instituțiile UE, statele membre, agențiile UE, organizațiile internaționale, mediul academic, societatea civilă și cu alte părți interesate;
D.	întrucât indicele egalității de gen pentru Uniunea Europeană (UE) din 2023 a depășit pentru prima dată 70 puncte, înregistrând o creștere modestă de 1,6 puncte față de 2022; întrucât creșterea scorului general al UE este cea mai mare creștere înregistrată, de la an la an, de la prima ediție a indicelui din 2013; întrucât în unele domenii se înregistrează semne de regres, în special în ceea ce privește indicatorii economici și ai veniturilor; 
E.	întrucât, în 2023, activitatea EIGE s-a axat pe două priorități tematice: Pactul verde european și violența pe criterii de gen; întrucât crizele exacerbează vulnerabilitatea femeilor și expunerea la violență, intensificând inegalitățile structurale existente și agravând toate tipurile de violență de gen, inclusiv violența fizică, sexuală și psihologică; întrucât respectarea principiului integrării perspectivei de gen, includerea perspectivei care să țină seama de dimensiunea de gen și cercetarea efectului tuturor politicilor asupra femeilor sunt aspecte esențiale pentru realizarea egalității de gen; întrucât femeile sunt subreprezentate în rolurile de lider în politica privind clima, bărbații ocupând în continuare 67 % din funcțiile decizionale legate de climă; întrucât EIGE a subliniat și că femeile sunt subreprezentate în crearea și dezvoltarea de inovații „curate”; întrucât această reprezentare are o valoare adăugată pentru procesul de elaborare a politicilor europene;
F.	întrucât egalitatea de gen în Uniune a fost afectată în mod deosebit de consecințele războiului de agresiune purtat de Rusia împotriva Ucrainei, de criza costului vieții, care le afectează pe femei în mod disproporționat, și de regresul în materie de egalitate de gen și drepturi ale femeilor; întrucât această situație adâncește și mai mult inegalitățile; întrucât activitatea EIGE a analizat și violența de gen, lucrând la un sondaj la nivelul UE privind violența de gen pentru a elimina deficitul de date pe 10 ani despre prevalența violenței împotriva femeilor în UE; întrucât EIGE depune eforturi pentru furnizarea de dovezi privind violența de gen, care pot sprijini UE și statele membre (și nu numai) în eforturile lor de a eradica toate formele de violență;
G.	întrucât agențiile UE, cum ar fi EIGE, contribuie la punerea în aplicare a politicilor UE și depun eforturi pentru dezvoltarea unei Europe mai sustenabile, mai incluzive și mai competitive, în beneficiul tuturor cetățenilor UE; întrucât aceste agenții sunt descentralizate și, prin urmare, independente în dezvoltarea programelor lor de lucru,
1.	subliniază că, în ultimul deceniu, inegalitățile economice, sociale, de muncă și de gen în interiorul statelor membre și între acestea au devenit mai acute; reamintește rolul important jucat de EIGE în înțelegerea și abordarea amplorii și a cauzelor fenomenului inegalității de gen în UE; ia act de nivelul constant ridicat de execuție bugetară al EIGE, în pofida insuficienței persistente a personalului agenției, creditele de angajament ridicându-se la 98 % în 2023 și rata creditelor de plată la 83 %; felicită EIGE pentru că și-a atins 92,76 % din obiectivele programului său de lucru; ia act de faptul că indicele egalității de gen din 2023 s-a axat pe modul în care disparitățile de gen afectează și sunt afectate de eforturile pentru realizarea tranziției verzi, în special în sectoare precum energia, inovarea în domeniul tehnologiilor verzi și transportul și salută inițiativele EIGE care scot în evidență acest fenomen;
2. 	ia act de faptul că EIGE a fost înființat ca centru de cunoștințe al UE privind egalitatea de gen pentru a realiza cercetări independente și a face schimb de bune practici pentru a elimina discriminarea bazată pe gen, a combina cercetarea, datele și instrumentele în scopul de a ajuta UE și statele sale membre să elaboreze politici favorabile incluziunii și transformatoare din perspectiva genului și să integreze egalitatea de gen în toate politicile lor; subliniază că este urgent ca Uniunea să facă progrese în domeniul egalității de gen, având în vedere crizele actuale, cum ar fi criza climatică, războaiele, regresele în materie de egalitate de gen, mișcările antidemocratice și violența de gen larg răspândită; evidențiază că combaterea regresului în materie de egalitate de gen și a violenței de gen nu poate fi decuplată de combaterea inegalităților economice și sociale; invită EIGE să acorde prioritate cercetării și recomandărilor care se axează pe reducerea diferenței de remunerare între femei și bărbați, pe creșterea accesului femeilor la locuri de muncă de calitate și pe asigurarea independenței lor economice, ca parte fundamentală a misiunii sale; constată, în acest sens, că diferența de remunerare între femei și bărbați în UE este de 13 %, iar decalajul de pensii între femei și bărbați este de 29 %, ceea ce afectează starea socială de bine a femeilor; constată că femeile din UE se confruntă și cu amenințări la adresa drepturilor lor fundamentale și a autonomiei lor corporale, deoarece persistă atacuri împotriva sănătății sexuale și reproductive și a drepturilor aferente (SRHR), inclusiv împotriva drepturilor la avort; reiterează faptul că femeile sunt, de asemenea, afectate în mod disproporționat de criza climatică, războaie și conflicte; 
3.	recunoaște ratele ridicate de succes ale EIGE în elaborarea de acțiuni și campanii de comunicare privind egalitatea de gen, subliniind importanța acestuia în sensibilizare;
4.	remarcă importanța reluării acțiunilor legate de integrarea perspectivei de gen, care nu au atins o rată a succesului de 100 %, în special din motive procedurale;
5.	remarcă cercetările importante realizate de EIGE, care prezintă modul în care violența este rezultatul inegalităților care afectează toate femeile, dar că, într-adevăr, unele grupuri de femei sunt mai vulnerabile la situațiile de violență, cum ar fi femeile cu dizabilități; invită EIGE să își dezvolte în continuare activitatea viitoare pe această temă urgentă;
6.	ia act de faptul că EIGE consideră deja violența împotriva femeilor ca fiind una dintre cele mai grave încălcări ale drepturilor omului în cadrul societăților;
7.	este de acord cu cercetarea EIGE potrivit căreia femeile și fetele cu dizabilități sunt adesea expuse unui risc mai mare de sărăcie din cauza caracterului limitat al prețului abordabil, al accesibilității și al disponibilității transportului;
8.	salută elementele principale subliniate de EIGE în materie de egalitate de gen, care a prezentat cazurile Croației și Greciei, țări în care există cea mai mare pondere a femeilor în personalul de cercetare și inovare din întreprinderile din sectoarele aprovizionării cu energie electrică, gaze și apă; constată că aceste informații aduc o valoare adăugată cauzei egalității de gen pe piața energiei;
9. 	ia act de faptul că creșterea cu 8,5 % a costurilor cu personalul ale EIGE poate fi cauzată de rata ridicata continua a inflației și de o indexare cu 2,7 % a salariilor; constată că numărul mediu de angajați a rămas 45; ia act de faptul că doi agenți contractuali au fost angajați și posturile lor finanțate prin acordul de contribuție IPA încheiat cu Direcția Generală Vecinătate și Negocieri privind Extinderea din cadrul Comisiei; ia act de faptul că Regulamentul (CE) nr. 1922/2006 al Parlamentului European și al Consiliului din 20 decembrie 2006 privind înființarea unui Institut European pentru egalitatea de șanse între femei și bărbați prevede la articolul 6 că EIGE ar trebui să funcționeze independent, în interesul public; reamintește că sarcina EIGE este de a colecta, a analiza și a difuza informații privind egalitatea de gen, precum și de a elabora, a analiza, a evalua și a difuza instrumente metodologice pentru a susține integrarea egalității de gen în politicile Uniunii și în politicile naționale care decurg acestea; recunoaște insuficiența persistentă de personal în EIGE, după cum reiese din constatările celei de-a doua evaluări externe; subliniază apelurile sale prin care cere să se acorde EIGE bugetul și alocările de personal necesare pentru a-i permite să își îndeplinească sarcinile, inclusiv pentru a răspunde creșterii numărului de cereri urgente, cereri de asistență tehnică și cereri de servicii; 
10.	reamintește că EIGE a fost înființat pentru a ajuta instituțiile europene și statele membre să integreze egalitatea de gen în toate politicile lor și să combată discriminarea de gen prin furnizarea unor studii actualizate; astfel, institutul aduce o contribuție importantă la eforturile de a se asigura o adevărată egalitate de gen;
11. 	salută cooperarea în curs dintre EIGE și Comisia pentru drepturile femeilor și egalitatea de gen (FEMM), în special contribuția institutului la eforturile actuale ale comisiei în ceea ce privește violența de gen, echilibrul dintre viața profesională și cea privată, diferențele de remunerare și de pensii între femei și bărbați, impactul crizelor asupra femeilor, integrarea perspectivei de gen și integrarea dimensiunii de gen în buget; sprijină ferm activitatea institutului, care permite comisiei să își desfășoare activitatea în mod corespunzător; ia act de importanța disponibilității unor date fiabile defalcate în funcție de gen pentru a permite elaborarea de politici bazate pe date concrete; ia act de contribuția valoroasă pe care EIGE o poate aduce tuturor comisiilor Parlamentului European și altor agenții ale UE pentru o mai bună integrare a perspectivei de gen în toate politicile și acțiunile UE; invită EIGE să adopte un cadru intersecțional în activitățile sale de cercetare și de elaborare a politicilor pentru a aborda dezavantajele sociale și economice agravate cu care se confruntă femeile din grupurile marginalizate, inclusiv femeile de culoare, migranții, persoanele cu dizabilități și persoanele LGBTI +; remarcă importanța colectării de date defalcate pentru a găsi soluții specifice pentru aceste grupuri; 
12.	consideră, pe baza datelor disponibile în prezent, că directoarei EIGE i se poate acorda descărcarea de gestiune pentru execuția bugetului instituției aferent exercițiului financiar 2023.
</RepeatBlock-Dec>

